Dva dana prije izricanja presude zbog optužbi za malverzacije teške oko 140 milijuna kuna, bivši izvršni dopredsjednik, a sada savjetnik u Dinamu, Zdravko Mamić u ponedjeljak navečer je na konferenciji za medije koju je sazvao optužio bivšega glavnoga državnoga odvjetnika Dinka Cvitana te ravnateljicu Uskoka Tamaru Laptoš da su vršili pritisak na suce Županijskoga suda u Osijeku da ga osude.

Mamić je na konferenciji novinarima predao papire na kojima se, prema njemu, nalazi SMS korespondencija između Cvitana i neimenovanoga suca u Osijeku i prema kojoj Cvitan prijeti tome sucu tražeći da Mamića osude bez dokaza. Mamić tvrdi da je tu korespondenciju zaprimio poštom od nepoznate osobe, te da vjeruje da je ona istinita, ali da nema nikakvih načina da provjeri radi li se o vjerodostojnom materijalu ili ne. Kaže da je sve prijavio novome Glavnome državnome odvjetniku Draženu Jeleniću preko svojega odvjetnika Veljka Miljevića te da je Miljević DORH-u predao neke od tih navodnih stenograma, kao da je povodom toga Miljević pozvan u DORH na sastanak u utorak u 8,30 ujutro. Mamić je pred novinarima pročitao te poruke koje pripisuje Cvitanu "Kad članovi sudskog vijeća kažu "Na temelju čega da osudimo čovjeka?", Cvitan kaže da su dokazi nepobitni. Sudac kaže "Ne bih rekao, svi su dokazi na temelju indicija. To pada na višim instancama. Cvitan tada kaže da je to "njihov problem". Sudac kaže "Niste dokazali ništa. Da pokušate s Austrijom? Ovo su indicije, indicije i samo indicije. Pola svjedoka se samo čitalo što su rekli, nisu svjedočili.

Cvitan tada, prema Mamiću, kaže - To je dovoljno za presedan. Nisu bitni dokazi, bitno je tko je kome stao na žulj. A ti ne zaboravi svoj dug za put do Županijskog suda."

Sudac je na to rekao da ga ostavljaju bez izbora, Cvitan mu je odgovorio da "obriše poruke i baci karticu", te da ima vremena razmisliti je li poslušnik", pročitao je Mamić.

Mamić se također osvrnuo i na slučaj od prije dvije godine kada je Cvitan dobio policijsku zaštitu na osnovi prosudbi policije da je Mamić naručio njegovo ubojstvo. Mamić je prvi puta izrijekom spomenuo da mu je cimer u Remetincu bio član Pink Panthera Aleksandar Tasić te da tome čovjeku u kantinu redovno šalje po 2000 kuna, nazvavši Tasića "bratom u nevolji", te rekavši kako je neki monstrum izmislio da sa zatvorskim kolegama namjerava ubiti Cvitana. Također, rekao je, da su mu neki ljudi iz jedne od susjednih država, još 2014. za 2 milijuna eura nudili tajnu video snimku iz Cvitanovog ureda na kojoj se navodno čuje kako Cvitan sa svojim suradnicima također prijeti ljudima koji su u Osijeku na rukovodećim pozicijama i kaže ili ćete osuditi Mamića ili ću vas ja sve pohapsiti. "Jer ih naravno drži za onu stvar", zaključio je Mamić.

U DORH-u u ponedjeljak navečer nije bilo moguće dobiti nikakav službeni komentar, već su najavili da će se povodom Mamićevih SMS-ova očitovati u utorak. Međutim, iz DORH-a su se neslužbeno mogli čuti komentari "Mamićevi SMS-ovi jako podsjećaju na one koje je Ivica Todorić nedavno pustio u javnost, a za koje se utvrdilo da su krivotvorine.

U nastavku pogledajte tijek pressice, koju smo pratili uživo:

22:00 Mamić je zaključio da je ovo prva stanica križnog puta kroz koji prolazi, i da će taj križni put izvršiti. "Novog državnog odvjetnika molim u ime svih građana Hrvatske da provode zakone RH na sve, pa i na Mamića. Ako ima malo poštenja, ljudi poput Cvitana ne bi nikad smjeli sekundu provesti u niti jednoj insituciji na bilo kojoj javnoj funckiji."

------------------------

Novinarska pitanja:

Jesu li poruke autentične?

- Ja sam uvjeren, no proslijedio sam to državnom odvjetništvu kao nadležnoj službi. Ja nisam institucija, ja nemam poluge vlasti. Ja sam napravio što je dužnost svakog normalnog čovjeka ako tako nešto dobije. Ja sam putem mojeg odvjetnika to proslijedio državnom odvjetniku. Prema tome, kako da ja to provjerim, za to postoje nadležne službe.

Kad je došlo do zadnje prepiske?

- U subotu ili nedjelju, ja sam zadnju dobio u nedjelju.

------------------------

21:50 Mamić je ispričao da su njegovoj kćeri, koja studira u Muenchenu, jednom uručili zahtjev za istragom zbog računa u Austriji.

Pokazao je zatim neke mjenice. Kaže da je na njima potpisan "Zdravko Mamić". Kaže da se to davalo igračima, među ostalim Balabanu, da bi im garantirao da će ih Dinamo isplatiti što god da bude s financijama kluba.

Goran Mehkek / CROPIX

Goran Mehkek / CROPIX

"Nitko nije vjerovao Dinamu, nitko nije htio ugovor nego Mamićeve novce u ime Dinama, svi su htjeli garanciju moje osobne imovine koju sam i dao mjenicama. Samo sam Balabanu u jednom trenutku dao milijun eura. Danas mi je došao ugovor velikog igrača Jensa Nowotnyja kojeg sam doveo u Dinamo. Naravno da nije došao za picekove želuce nego je imao ugovor na 100 tisuća eura neto s Dinamom, a drugi ugovor je imao između njega i mene, kojim ja potpisujem da mu Dinamo mora dati još milijun i 200 neto po godini. A Dinamo nije imao, i on tada neće doći, i ja sam mu tad dao potvrdu da ću mu ja dati, samo da dođe u Dinamo. To je moja ljubav prema Dinamu - objasnio je Mamić mjenice zbog kojih je počeo priču o tome da su ga istraživali zbog mjenica i računa.

Rekao je da je sve to radio da bi spasio mrtvog konja Dinamo, i da mu nikad nisu vraćeni milijuni.

Napao i Sessu

21:40 Mamić je rekao da negdje postoje i dokazi da je Cvitan prijetio suradnicima da moraju pritvoriti Mamića. - Kad sam tijekom postupka dokazao da je sve montirano, da je laž, oni se služe ovakvim ucjenama - kazao je Mamić i kazao da je on kolateralna žrtva borbe za poziciju šefa suda.

Rekao je i da je predsjednik Vrhovnog suda napravio pritisak na sudsko vijeće.- "Čitajuči moj intervju u Globusu u kojem sam rekao da ću počiniti što i Praljak ako me osude, Đuro Sessa je najavio da maksimalno povise osiguranje i da pravosudna policija čini pretrese prije presude, da spriječe moj čin. Napravio je pritisak na sudsko vijeće ne da mene zaštiti, nego jer je znao da će mi presuditi da sam kriv."

Mamić je ponovio da se radi o kriminalnom progonu i da nije imao pravedno suđenje. "Tim ljudima nije stalno do istrage zločina, niti da se istraži tko je ubio Srbina, ali boga mi ni da se istraži tko je ubio Hrvata. Ali se bave proganjanjem vlastitih građana za interese nekih koji žive van ove zemlje", kazao je Mamić. Rekao je da je dopisivanja koja je dobio u pošti (vidi 21:20) odmah proslijedio odvjetniku.

Cvitanu je poručio da mu je uništio obitelj, Dinamo, njega i da je zločinac. "Ljudi će tek saznati za koga i koje si sve zločine učinio u životu", poručio je Mamić na pressici.

Goran Mehkek / CROPIX

------------------------

'Nisam planirao ubojstvo državnog odvjetnika'

21:25 Prije dva dana smo odvjetnik Miljević i ja dobili odluke Vrhovnog suda Njemačke i njihovu praksu, gdje stoji da kad nema štete - nema djela, kaže Mamić.

- Jer Dinamo je privatna pravna osoba koja je radila s privatnim pravnim pojedincima i institucijama. Nema se tu što petljati državno odvjetništvo ni bilo tko, tako kaže i sud najmoćnije i najpoštenije sile svijeta, Njemačke. Moj odvjetnik je to kazao i u završnom govoru, kao i da je u tijeku mog procesa financije vještačio Zrinko Ručević. U rješenju ministra pravosuđa Bošnjakovića stoji da sve što je unazad godinu i pol radio Ručević nije zakonito, jer mu je Ministarstvo donijelo rješenje da nije smio vještačiti u tom razdoblju - kaže Mamić, pokazujući dokument tj. rješenje.

Mamić je rekao da se šef sigurnosti od Cvitana preziva Širović, nadimak mu je Šire, dodaje Mamić, pa kaže da je Cvitan preko "Šireta komunicirao kad nije komunicirao direktno, kao u porukama koje sam pokazao".

Zatim je pročitao još neke poruke koje su navodno dopisivanje između Cvitana i Šire. - Pada kompletno hrvatsko pravosuđe. A prvenstveno Cvitan. To je reket, to su ucjene, 'Watergate' je mala beba naspram ovoga - kaže Mamić.

Kazao je da nije moguće da bi šetao slobodan da su istinite ranije tvrdnje da je planirao ubojstvo na državnog odvjetnika. Podsjetio je na zatvorske dane. Kaže da je "monstrum" izmislio da je sa zatvorskim kolegama planirao ubojstvo Cvitana.

------------------------

Dopisivanje i poruke o ucjenama

Goran Mehkek / CROPIX

21:20 Mamić kaže da je na njegovu adresu u više navrata došla određena pošta. Radi se, tvrdi, o ispisima konverzacije između Dinka Cvitana, bivšeg glavnog državnog odvjetnika, "koji vodi privatni rat protiv mene i Dinama", kao i Tamare Laptoš, šefice USKOK-a "gdje se vidi da traže od sudskog vijeća da mi se presudi."

Počeo je čitati poruke, koje samo interpretiramo u nastavku*:

Goran Mehkek / CROPIX

- Kad članovi sudskog vijeća kažu "Na temelju čega da osudimo čovjeka?", Cvitan kaže da su dokazi nepobitni. Sudac kaže "Ne bih rekao, svi su dokazi na temelju indicija. To pada na višim instancama. Cvitan tada kaže da je to "njihov problem".

Sudac kaže "Niste dokazali ništa. Da pokušate s Austrijom? Ovo su indicije, indicije i samo indicije. Pola svjedoka se samo čitalo što su rekli, nisu svjedočili.

Cvitan tada, prema Mamiću, kaže - To je dovoljno za presedan.

Zatim je pročitao i navodnu poruku Cvitana u kojoj stoji "Nisu bitni dokazi, bitno je tko je kome stao na žulj. A ti ne zaboravi svoj dug za put do Županijskog suda."

Sudac je na to rekao da ga ostavljaju bez izbora. Cvitan mu je odgovorio da "obriše poruke i baci karticu", te da ima vremena razmisliti je li poslušnik.

Mamić je nakon čitanja navodnih poruka kazao da se vidi da je državni odvjetnik 'ucjenjivao ljude da bi osudio nevinog čovjeka'.

*Nakon pressice, Zdravko Mamić je na Facebooku objavio SMS poruke o kojima je govorio:

------------------------

21:15 Kazao je da je njegov odvjetnik Veljko Miljević već napomenuo da i četverogodišnje dijete razumije o čemu se ovdje radi.

- Nakon godinu dana rasprave ne postoji niti jedna rečenica koju bi pošteno sudsko vijeće moglo okarakterizirati kao mogućnost da se presudi bilo kome od nas četvorice, pa i meni. To je stanje spisa, činjenično stanje. U završnim govorima odvjetnika i nas okrivljenika je odvjetnik Miljević referirao dva i pol sata, kao i ostali odvjetnici. Kad sam se iz Osijeka do Zagreba vozio, vidio sam da taj dan nije bilo niti jedne jedine riječi iz sudnice, i to na portalima koji su dnevno o meni iznosili lažne vijesti.

------------------------

'Možda me kasnije dočeka policija'

21:00 Mamić je na početku rekao da ne bi sve ovo uspio izdržati da nije imao puno ljudi uz sebe, a koji se također bore za Dinamo. Kazao je da ga ne bi čudilo da nakon presice bude dočekan od policije.

Rekao je da je večeras trebao večerati s Draganom Džajićem i Duletom Savićem, koji su mu htjeli pružiti podršku prije izricanja presude.

- Ja sam puno puno držao press konferencije koje su polučile ovakve i onakve uspjehe. Nažalost shvatio sam da u našoj zemlji uopće nije važan sadržaj govora, nego pripadaš li onima koji štuju žrtvu Jasenovca ili onima koji štuju žrtvu Bleiburga. Ili onima koji su na jugu, na sjeveru, na ljevici ili na desnici. Ja sam večeras pred vama ne zato što se meni i našim prijateljima u srijedu izriče presuda u Osijeku. Ne borim se ja za sebe, nego za poštenu i pravednu Hrvatsku. Borim se za budućnost svih vas koji ste ovdje, i naše djece i unučadi - kaže Mamić. Rekao je da je večeras došao s javnosti podijeliti što su ljudi na najvišim funkcijama spremni učiniti u svrhu uništenja pojedinca, ili institucije što je NK Dinamo.